《秋荷效李锦瑟 其一》
明代·凌义渠

粉悄香乾烂不收，晚汀风薄暗垂头。勾人嫩喘红儿泪，蘸客伤心玉姊愁。

翠袖自支斜照湿，零钿从泛晓萤留。依稀欲梦寒塘月，怕碾香魂半面羞。

作者简介：（1593—1644）明浙江乌程人，字骏甫。天启五年进士。崇祯时官给事中。居谏垣九年，建言颇多。迁山东布政使。入为大理卿。十七年，得帝死讯，自杀。有《凌忠介集》、《湘烟录》。